2023 5 25
LT
Europos Sąjungos oficialusis leidinys
C 184/95
1.12.
Kyla pavojus, kad naujos duomenimis grindžiamos paslaugos ir novatoriški technologijų sprendimai nebus įgyvendinti pakankamai greitai, jei nebus pakankamai kvalifikuotų darbuotojų ir parengtų specialistų, kurie padėtų juos diegti.
Norint įgyvendinti būtinas darbo rinkos ir švietimo politikos priemones, reikia skirti pakankamai finansinių išteklių ir parengti veiksmų planą, kad būtų užtikrintas suderintas požiūris.
EESRK mano, kad šiuo atžvilgiu labai svarbu glaudžiai bendradarbiauti su socialiniais partneriais.
1.13.
Kibernetinis saugumas yra esminis reikalavimas siekiant vis labiau skaitmenizuotos energetikos sistemos patikimumo.
Pastarųjų kelių dešimtmečių pokyčiai ir ypač pastarojo meto įvykiai rodo, kokie pavojingi yra kibernetiniai išpuoliai ir ypatingos svarbos infrastruktūros sabotažas.
Tačiau problemų gali kilti ne tik dėl kibernetinių išpuolių ar sabotažo, bet ir dėl aparatinės ir programinės įrangos gedimų, todėl įgyvendinant skaitmenizaciją Komisija turi skirti ypatingo dėmesio aparatinės ir programinės įrangos projektavimui, kad ji būtų patvari.
Ypatingos svarbos infrastruktūrai neveikiant ar jos veikimui sutrikus, gali atsirasti katastrofiškų tiekimo kliūčių ir kilti grėsmė viešajam saugumui.
Dėl labiau decentralizuotos energijos gamybos ir vartojimo kartu su internetu didėja išpuolio perimetras ir su kibernetine veikla susijusi rizika.
Skaitmenizuota energetikos sistema (tiek aparatinės, tiek programinės įrangos požiūriu) turi būti patikima ir užtikrinti nuolatinį prieinamumą.
1.14.
EESRK mano, kad bendrai energetikos pertvarkos ir skaitmenizacijos strategijai kaimo vietovėse nebuvo skirta laukto dėmesio ir paramos.
EESRK ragina Komisiją skubiai įgyvendinti ilgalaikę ES kaimo vietovių viziją ir sutelkti suinteresuotuosius subjektus pagal ES kaimo paktą.
2.
Aplinkybės 2.1.
Komisija paskelbė komunikatą, kuriuo siekiama skatinti energetikos sistemos skaitmenizaciją.
Energetikos sistemos skaitmenizavimo ES veiksmų planu siekiama įgyvendinti strateginio prognozavimo ataskaitoje dėl žaliosios ir skaitmeninės pertvarkos nustatytus tikslus, o skaitmeninėmis technologijomis – prisidėti prie neutralaus poveikio klimatui ir efektyviai išteklius naudojančios visuomenės kūrimo, užtikrinant, kad ši pertvarka būtų naudinga visiems.
2.2.
ES veiksmų plane Komisija siūlo veiksmus penkiose srityse: skatinti junglumą, sąveikumą ir sklandų keitimąsi energetikos duomenimis sukuriant bendrą duomenų erdvę; skatinti ir koordinuoti investicijas į išmanųjį tinklą; teikti geresnes skaitmeninėmis inovacijomis pagrįstas paslaugas, kad vartotojai būtų įtraukti į energetikos pertvarką; užtikrinti kibernetinį saugumą energetikos sistemoje; ir užtikrinti, kad didėjantys energijos poreikiai IRT sektoriuje atitiktų Europos žaliąjį kursą.
Komisija mano, kad skaitmenizacija gali padėti sukurti įperkamesnę, tvaresnę ir atsparesnę ES energetikos sistemą.
2.3.
Pažangiais sprendimais siekiama suteikti vartotojams daugiau galimybių kontroliuoti savo energijos suvartojimą ir sąskaitas ir taip pagerinti energijos vartojimo valdymą, nors daugelis galutinių vartotojų ir be pažangaus sprendimo supranta, kokių galimybių tai teikia.
Novatoriškos energetikos paslaugos turėtų sumažinti energijos suvartojimą ir energija turėtų būti naudojama tuomet, kai yra pigi.
Išmanieji skaitikliai suteikia svarbios informacijos siekiant sumažinti energijos suvartojimo išlaidas, pavyzdžiui, išmanusis elektrinių transporto priemonių įkrovimas, išmanieji šilumos siurbliai ir fotovoltinės plokštės.
Išmanieji skaitikliai padeda vartotojams kontroliuoti duomenis savo sąskaitose, ir suteikia jiems galimybę išvengti klaidų sąskaitose ir tikslinamųjų sąskaitų, kurios šiuo metu yra vienas didžiausių vartotojams susirūpinimą keliančių klausimų.
Veiksmų plane numatyta remti skaitmenines priemones, kurios atitinka vartotojų interesus ir kai kuriais atvejais yra kuriamos bendradarbiaujant su jais, gerinti skaitmeninius įgūdžius, finansuoti pažangiuosius skaitmeninius sprendimus pagal programas, kurios gali padėti pasiekti energetikos sistemos skaitmeninimo tikslą, remti nacionalines reguliavimo institucijas apibrėžiant ir stebint bendrus pažangiųjų tinklų rodiklius, sukurti bendrą Europos energetikos duomenų erdvę ir aktyviai įtraukti visus susijusius suinteresuotuosius subjektus, visų pirma tinklo operatorius ir energijos tiekėjus.
2.4.
Komisijos teigimu, IRT technologijos turi didžiulį žalinimo potencialą.
Skaitmeniniai sprendimai turėtų padėti subalansuoti energijos tiekimą, kaupimą ir paklausą ir padaryti energetikos sistemą lankstesnę, sudarant palankesnes sąlygas integruoti decentralizuotus atsinaujinančiųjų išteklių energijos šaltinius.
Reikia plėtoti lankstumo rinkas, kad investicijos į lankstumo galimybes taptų patrauklios, nepriklausomai nuo to, ar šių investicijų imasi gamintojai, vartotojai ar gaminantys vartotojai, besinaudojantys skaitmeninėmis priemonėmis.
2.5.
Be to, veiksmų plane pabrėžiama, kad reikia suvaldyti didėjantį energijos suvartojimą IRT sektoriuje.
Veiksmų plane taip pat numatyta kurti Europos elektros tinklo skaitmeninį dvynį, remti energijos bendrijas skaitmeninėmis priemonėmis, kurti su energijos vartojimo efektyvumu susijusias kompiuterių, duomenų centrų ir blokų grandinių etiketes ir parengti ES telekomunikacijų tinklų tvarumo elgesio kodeksą.